Jeppe Kofod (S), 2005-04-28:
Den internationale terrorisme, som vi bl.a. så 11. september 2001, er en trussel mod demokratiet, menneskerettighederne og friheden.
Derfor skal både årsagerne til terrorismen og terroristernes ugerninger bekæmpes konsekvent.
Det er Socialdemokratiets klare politik.
Afgørende er det, at man i kampen mod terrorismen ikke giver køb på menneskeretlige og folkeretlige spilleregler, der kendetegner åbne og demokratiske samfund.
I modsat fald medvirker vi i realiteten til, at de forfærdelige terrorister får held med deres umenneskelige handlinger.
Den sejr ønsker vi under ingen omstændigheder at give terroristerne i deres forsøg på at undergrave demokratiske og åbne retssamfund.
Desværre har vi set, at humanitær ret er blevet brudt også af USA i både Irak, Afghanistan og på den amerikanske Guantánamobase på Cuba.
To alvorlige problemer gør sig gældende i den forbindelse.
For det første er det jo dybt problematisk for et retssamfund, at mennesker tilbageholdes på ubestemt tid uden adgang til at få prøvet deres retlige status ved en domstol, hvilket internationale konventioner ellers tilsiger.
Det er bl.a. foregået på den amerikanske Guantánamobase med den amerikanske regerings velsignelse og foregår desværre hver dag i mange udemokratiske og diktatoriske regimer verden over.
For det andet er det blevet afsløret både i Iraks Abu Ghraib-fængsel, på Bagrambasen i Afghanistan og på Guantánamobasen, at tortur og anden umenneskelig behandling er foregået, også med eksempler på den mest tragiske udgang, døden, som følge.
F.eks. kan man læse i en artikel fra den 24. april 2005 i The Independent, at en britisk statsborger er blevet banket, udsat for giftslanger og seksuelle fornærmelser i forbindelse med tilbageholdelsen på Guantánamobasen.
Dette blot for at nævne to af de seneste eksempler, som efter vores opfattelse illustrerer problemerne.
Endnu mere grotesk bliver det, at den af Bush nyudnævnte amerikanske justitsminister, Alberto Gonzales, forsvarer brugen af tortur.
Det siger han til et spørgsmål om, hvorvidt det er tilladt for CIA at torturere ikkeamerikanske statsborgere uden for USA's grænser.
Det er selvsagt chokerende meldinger, der illustrerer problemerne med overholdelse af helt basale menneskerettigheder, herunder afstandtagen fra tortur i kampen mod terrorisme.
Og det er selvfølgelig helt uacceptabelt.
Spørgsmålet er her: Hvad mener den danske regering, og hvad har man gjort i den forbindelse?
Det kunne jeg godt tænke mig at udenrigsministeren svarer på senere.
Den ene side af problemet er knyttet til passivitet og indirekte accept af, at det blandt vestlige regeringer ikke får konsekvens ikke at overholde menneskerettigheder og den humanitære folkeret.
Det kan efter vores opfattelse ikke stærkt nok understreges, at menneskerettigheder og den humanitære folkeret skal overholdes i kampen mod terrorismen.
Socialdemokraterne mener, at kampen mod terror og fundamentalisme kan føres med respekt for folkerettens konventioner, vores lovgivning og menneskerettighederne.
Vi mener, at netop det, at vores samfundsmodel er under angreb, gør, at vi bør stå vagt om grundpillerne i retssamfundet: borgerrettighederne, menneskerettighederne, tredelingen af magten og demokratiet.
Vi mener, at hvis vi giver køb på principper og accepterer, at loven gælder mere for Mikkel end for Muhammed – eller omvendt – så har fundamentalisterne og terroristerne vundet.
Vi mener, at terrorister skal stilles for en domstol og dømmes for deres ugerninger, mens uskyldige selvfølgelig ikke bør sidde i fængsel.
Det er i et eller andet omfang sørgeligt, at vi her i det 21. århundrede er tvunget til at holde fast i så grundlæggende og indlysende retsprincipper, som har været fundamentet for vores samfund i mange, mange år.
Men tilbage står spørgsmålet, og det synes jeg stadig væk står tilbage nu: Hvad mener den danske regering i den her forbindelse, og hvad har man i realiteten gjort?
Jeg skal derfor på vegne af Socialdemokraterne og Det Radikale Venstre fremsætte følgende: Forslag til vedtagelse
»Folketinget understreger vigtigheden af, at den demokratiske verdens kamp mod terrorisme føres på en måde, der ikke krænker den humanitære folkeret.
Behandlingen af fangerne på den amerikanske Guantánamobase er udtryk for en sådan krænkelse.
Folketinget opfordrer regeringen til i alle fora at arbejde aktivt for overholdelsen af den humanitære folkeret, herunder menneskerettighederne, også i kampen mod den internationale terrorisme.«